AA waarsku skok wag op motoristeArgieffoto. Die Automobiel Assosiasie van Suid-Afrika (AA) het motoriste gewaarsku dat brandstofpryse in Mei rekordhoogtes kan bereik. “Die rand se aansienlike verswakking teen die Amerikaanse dollar gaan gepaard met skerp stygings in internasionale oliepryse en gaan nuwe rekordhoogte brandstofpryse van naby aan R15 per liter tot gevolg hê,” het die AA in ŉ verklaring gesê. Die vorige hoogste brandstofpryse was in Desember toe petrol R14,76 per liter gekos het. “Die skerp agteruitgang in die rand se posisie oor die afgelope week is amper sonder presedent,” het die AA gesê. Daar word nou verwag dat petrol met tot 49c per liter kan styg terwyl diesel met tot 60c per liter kan styg. Indien dié stygings plaasvind sal dit beteken dat die prys van 93-oktaan petrol in die binneland tot R14,72 per liter sal styg. Die verwagte stygings kom ná April se skerp stygings met motoriste wat sedert 4 April 69c per liter meer betaal vir 93-oktaan petrol, 72c meer vir 95-oktaan petrol, 57c meer vir 0,05%-sulfaat diesel en 65c meer vir 0,005%-sulfaat diesel. Die algemene brandstofheffing het intussen ook van R3,15 tot R3,37 gestyg en die heffing vir die Padongelukkefonds het van R1,63 tot R1,93 gestyg. Die totale brandstofheffings kom neer op R5,30 per liter.